Κριστομπάλ ντε Ακούνια

Ο Κριστομπάλ ντε Ακούνια (ισπ: Cristóbal Diatristán de Acuña, 1597 - 1675/1676) ήταν Ισπανός ιησουίτης, εξερευνητής και συγγραφέας.

 Βιογραφία 
Γεννήθηκε το 1597 στο Μπούργος της Ισπανίας. Το 1612 έγινε δεκτός στο μοναχικό τάγμα των Ιησουιτών και αργότερα συνόδευσε ως ιεραπόστολος διάφορες ισπανικές εξερευνητικές αποστολές στο Περού και τη Χιλή, ενώ έγινε ρέκτορας στο κολλέγιο της πόλης Κένκα (στο σημερινό Εκουαδόρ). Την περίοδο 1639 - 1640 συμμετείχε στην αποστολή του Πορτογάλου Πέντρο Τεϊσέιρα, που διεξήγαγε έρευνες στους ποταμούς Νάπο και Αμαζόνιο, δημοσιεύοντας το επόμενο έτος (1641) τις εντυπώσεις του στο βιβλίο «Νέα ανακάλυψη του μεγάλου ποταμού των Αμαζόνων» (ισπ: Nuevo descubrimiento del gran rio de las Amazonas). Το συγκεκριμένο βιβλίο, παρά το γεγονός πως αντιμετωπίστηκε με επιφυλάξεις από τον βασιλιά της Ισπανίας, Φίλιππο Δ΄, μεταφράστηκε ήδη από τα τέλη του 17ου αιώνα, πρώτα στα γαλλικά (1682) και έπειτα στα αγγλικά (1698)Παγκόσμιο Βιογραφικό Λεξικό. Εκπαιδευτική Εγκυκλοπαίδεια, Εκδοτική Αθηνών, 1999, τόμος πρώτος, σελ. 115.H. Sioli, The Amazon. Limnology and landscape ecology of a mighty tropical river and its basin, Springer Science & Business Media, 2012, σελ. 3.Encyclopædia Britannica, Cambridge University Press, 1911, 11th edition, Vol. 1, σελ. 166..

Μετά την επιστροφή του στην Ευρώπη, διετέλεσε επίτροπος του τάγματος στη Ρώμη και ιεροεξεταστής στη Μαδρίτη. Αργότερα πραγματοποίησε νέο ταξίδι στη Νότια Αμερική όπου και απεβίωσε, κατά πάσα πιθανότητα λίγο μετά το 1675.

 Παραπομπές 

Κατηγορία:Ιησουίτες
Κατηγορία:Ισπανοί εξερευνητές
Κατηγορία:Ισπανοί συγγραφείς
Κατηγορία:Ιεροεξεταστές